## Odluka o izmjenama i dopunama Statuta Hrvatske gospodarske komore

### NN 9/2014 (24.1.2014.), Odluka o izmjenama i dopunama Statuta Hrvatske gospodarske komore

HRVATSKA GOSPODARSKA KOMORA

172

Na temelju članka 6. stavka 1. podstavka 1. Zakona o Hrvatskoj gospodarskoj komori (»Narodne novine« br. 66/91 i 73/91) i članka 21. stavka 1. podstavka 1. Statuta Hrvatske gospodarske komore (»Narodne novine« br. 11/94 – pročišćeni tekst, 108/95, 19/96, 64/01 i 142/11) Skupština Hrvatske gospodarske komore na 5. sjednici održanoj 20. siječnja 2014. donosi

ODLUKU

O IZMJENAMA I DOPUNAMA STATUTA HRVATSKE GOSPODARSKE KOMORE

Članak 1.

U Statutu Hrvatske gospodarske komore (»Narodne novine« br. 11/94 – pročišćeni tekst, 108/95, 19/96, 64/01 i 142/11) u članku 17. stavak 3. briše se.

Članak 2.

U članku 20. stavak 3. i 4. brišu se, a umjesto njih dodaje se novi stavak 3. koji glasi:

»Odluku o raspisivanju izbora donosi Skupština najkasnije 60 dana prije isteka mandata starog saziva Skupštine."

Članak 3.

Iza članka 20. dodaje se novi članak 20.a koji glasi:

»Članak 20.a

Kriteriji za odabir članova Skupštine po županijama su: zastupljenost od minimalno dva člana iz svake županije (42 člana) dok se ostali članovi biraju prema kriteriju ukupnog prihoda i broja zaposlenih svake županije u odnosu na udio tih pokazatelja u Republici Hrvatskoj (35 članova).

Kriteriji za odabir broja članova po područjima i odjeljcima NKD-a u pojedinim županijama su: ukupan prihod, dobit razdoblja, prihod od izvoza i broj zaposlenih.

Pri odabiru članova Skupštine po županijama koriste se podaci iz godišnjih financijskih izvještaja poduzetnika za godinu koja prethodi odluci o raspisivanju izbora.

Gospodarska vijeća u pojedinim ŽK biraju tvrtke iz pojedinih djelatnosti prema prethodno utvrđenom broju članova po određenim kriterijima: ukupan prihod, neto dobit, broj zaposlenih, prihod od izvoza, udio neto dobiti u ukupnom prihodu, produktivnost.«

Članak 4.

U članku 21. točka 1. podstavak 2. i 7. mijenjaju se i glase:

»– program rada Komore;«

»– odluku o financiranju Komore i financijski plan (rebalans financijskog plana);«

Iza sadašnje točke 5. dodaje se točka 6. koja glasi:

»6. odlučuje o stjecanju, opterećenju ili otuđenju nekretnina bez obzira na vrijednost, te obvezno odlučuje o sklapanju pravnih poslova čija pojedinačna vrijednost prelazi iznos od 5.000.000,00 kuna a na prijedlog Upravnog odbora odlučuje i o pravnim poslovima čija je pojedinačna vrijednost manja od 5.000.000,00 kuna;«

Sadašnja točka 6. postaje točka 7.

Članak 5.

U članku 23. stavak 2. mijenja se i glasi:

»Skupština odlučuje većinom glasova prisutnih članova a kada odlučuje o Statutu, odluci o financiranju, financijskom planu, osnivanju i ukidanju županijskih ili regionalnih komora, predstavništva Komore u inozemstvu, te o stjecanju, opterećenju ili otuđenju nekretnina, potrebna je većina glasova svih članova Skupštine.«

Članak 6.

Članak 25. mijenja se i glasi:

»Članak 25.

Upravni odbor ima predsjednika, zamjenika i sedam članova.

Predsjednik Upravnog odbora je predsjednik Komore.

Odluku o izboru i razrješenju predsjednika, zamjenika i članova Upravnog odbora donosi Skupština.«

Članak 7.

Iza članka 25. dodaje se novi članak 25.a i 25.b koji glase:

»Članak 25.a

Zamjenika predsjednika Upravnog odbora i sedam članova predstavnika gospodarstva bira se iz reda područja prema NKD-u industrije; trgovine; poljoprivrede, šumarstva i ribarstva; prijevoza i skladištenja; financijske djelatnosti i djelatnosti osiguranja (bankarstvo) i turizma.

Članovi Upravnog odbora iz gospodarstva biraju se po kriteriju uspješnosti poslovanja pri čemu se uzima u obzir ukupni prihod, broj zaposlenih i izvoz, a prilikom izbora kandidata treba osigurati zastupljenost tvrtki prema veličini (mali, srednji i veliki) u skladu sa Zakonom o računovodstvu.

Upravni odbor utvrđuje prijedlog odluke o izboru članova Upravnog odbora s time da za svako područje iz stavka 1. ovog članka utvrđuje pet kandidata.

Članak 25.b

Odluku o raspisivanju izbora donosi Upravni odbor najkasnije šezdeset dana prije isteka mandata starom sazivu Upravnog odbora.«

Članak 8.

U članku 26. stavku 1. iza točke 3. dodaje se nova točka 4. koja glasi:

»4. predlaže Skupštini izbor ili razrješenje predsjednika, članova Upravnog i Nadzornog odbora;«

Sadašnje točke 4. do 10. postaju točke 5. do 11.

Sadašnja točka 11. postaje točka 12. mijenja se i glasi:

»12. donosi opće akte, plan investicija i plan nabave«

Sadašnje točke 12. do 16. postaju točke 13. do 17.

Sadašnja točka 17. postaje točka 18. mijenja se i glasi:

»18. Odlučuje o sklapanju pravnih poslova čija pojedinačna vrijednost prelazi iznos od 300.000,00 kuna i to na godišnjoj razini do visine koja je za pojedine namjene osigurana na odgovarajućoj poziciji financijskog plana;«

Sadašnje točke 18. i 19. postaju točke 19. i 20.

Članak 9.

U članku 27. u stavku 1. na kraju rečenice briše se točka i dodaje »odnosno u slučaju njegove spriječenosti ili odsutnosti zamjenik predsjednika Upravnog odbora Komore.«

U stavku 2. iza riječi »predsjedava« dodaju se riječi »zamjenik ili«.

Članak 10.

Članak 29. mijenja se i glasi:

»Članak 29.

Nadzorni odbor ima predsjednika i četiri člana.

Odluku o izboru i razrješenju predsjednika i članova Nadzornog odbora donosi Skupština.

U Nadzorni odbor ne mogu biti birani članovi Skupštine i Upravnog odbora.

Članak 11.

Iza članka 29. dodaje se novi članak 29.a koji glasi:

»Članak 29.a

Predsjednika i članove Nadzornog odbora bira se iz reda područja prema NKD-u industrije; trgovine; poljoprivrede, šumarstva i ribarstva; financijske djelatnosti i djelatnosti osiguranja (bankarstvo) i turizma.

Predsjednik i članovi Nadzornog odbora biraju se iz reda trgovačkih društava po kriteriju uspješnosti poslovanja pri čemu se uzima u obzir ukupni prihod, broj zaposlenih i izvoz, a prilikom izbora kandidata treba osigurati zastupljenost tvrtki prema veličini (mali, srednji i veliki) u skladu sa Zakonom o računovodstvu.

Upravni odbor utvrđuje prijedlog odluke o izboru članova Nadzornog odbora s time da za svako područje iz stavka 1. ovog članka utvrđuje pet kandidata.

Članak 29.b

Odluku o raspisivanju izbora donosi Upravni odbor najkasnije šezdeset dana prije isteka mandata Nadzornom odboru.«

Članak 12.

U članku 30. stavku 1. točki 2. iza riječi Komore briše se dvotočka i dodaje »i podnosi Skupštini godišnje izvješće o obavljenom nadzoru;«

Članak 13.

U članku 33. stavak 2. mijenja se i glasi:

»Predsjednik Komore bira se na mandat od četiri godine i može biti ponovno biran na još jedan mandat.«

U članku 33. stavak 3. mijenja se i glasi:

»Predsjednik Komore dužnost obavlja profesionalno ili bez zasnivanja radnog odnosa.«

Članak 33.a mijenja se i glasi:

»Članak 33.a

Upravni odbor donosi odluku o raspisivanju izbora za predsjednika Komore najkasnije 60 dana prije isteka mandata predsjedniku, kojom određuje uvjete za izbor u skladu sa Statutom, rok u kojem se podnose kandidature, dokumentaciju koju je potrebno priložiti i dr.

Za predsjednika Hrvatske gospodarske komore može biti izabrana osoba koja ispunjava uvjet iz članka 33. Statuta Hrvatske gospodarske komore da se radi o uglednom gospodarstveniku ili stručnjaku iz područja gospodarstva kao i dodatne uvjete:

– hrvatsko državljanstvo i prebivalište na području Republike Hrvatske

– završen integrirani preddiplomski i diplomski sveučilišni studij ili specijalistički diplomski stručni studij, odnosno visoka stručna sprema sukladno propisima koji su bili na snazi prije stupanja na snagu Zakona o znanstvenoj djelatnosti i visokom obrazovanju

– najmanje petnaest godina radnog staža

– najmanje deset godina uspješnog rada na višim izvršnim ili strateškim upravljačkim pozicijama u gospodarstvu

– aktivno znanje engleskog jezika

– kandidirati se može osoba koja nije kazneno osuđivana za kaznena djela protiv gospodarstva i protiv koje se ne vodi kazneni postupak.«

Članak 14.

U članku 35. točka 8. mijenja se i glasi:

»8. Odlučuje o sklapanju pravnih poslova čija pojedinačna vrijednost ne prelazi iznos 300.000,00 kuna i to na godišnjoj razini do visine koja je za pojedine namjene osigurana na odgovarajućoj poziciji financijskog plana;«

Članak 15.

Iza članka 36. dodaje se novi članak 36.a koji glasi:

»Članak 36.a

Poslovnikom o radu Skupštine utvrđuje se postupak i način izbora predsjednika Komore, Upravnog i Nadzornog odbora, u skladu s odredbama ovog Statuta.«

Članak 16.

U članku 42. stavak 3. mijenja se i glasi:

»Predsjednik gospodarskog vijeća obavlja dužnost predsjednika županijske ili regionalne komore, a može je obavljati profesionalno ili bez zasnivanja radnog odnosa.«

Članak 17.

Članak 78. mijenja se i glasi:

»Sredstva potrebna za obavljanje djelatnosti Komore osiguravaju se iz članarina koju plaćaju članice Komore, prihoda od obavljanja javnih ovlasti, prihoda od vlastite djelatnosti i drugih izvora.«

Članak 18.

Članak 79. mijenja se i glasi:

»Odluku o financiranju Hrvatske gospodarske komore donosi Skupština za svaku kalendarsku godinu i istom se utvrđuje način financiranja, izvori sredstava, visina, način i rokovi plaćanja obveza članica Komore i druga pitanja u vezi s obračunom i naplatom obveza.«

Prijelazne i završne odredbe

Članak 19.

Opći akti Komore moraju se uskladiti s odredbama ove Odluke o izmjenama i dopunama Statuta u roku tri mjeseca od dana njegovog stupanja na snagu.

Članak 20.

U člancima 37. stavak 2., 38., 39., 40., 41., 42. i 43. kao i cjelokupnom tekstu Statuta riječi »županijska regionalna komora« zamjenjuju se riječima »županijska ili regionalna komora« u odgovarajućem padežu.

Članak 21.

Ova odluka stupa na snagu osmog dana od dana objave u »Narodnim novinama«.

Klasa: 023-02/14-01/01

Urbroj: 311-01-14-04

Zagreb, 20. siječnja 2014.

v.d. Predsjednica

Hrvatske gospodarske komore

Sabina Škrtić, dipl.oec., v. r.

Odluka, NN 9/2014-172